*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*90. számú előterjesztés*

Bátaszék Város Önkormányzata Képviselő-testületének 2024. május 22-én,

16.00 órakor megtartandó ülésére

*Tájékoztató a bátaszéki székhelyű társulások 2023. évi költségvetésének zárszámadásáról*

|  |
| --- |
| **Előterjesztő:** Dr. Bozsolik Róbert polgármester    **Készítette:** Tóthné Lelkes Erika pénzügyi irodavezető  Bucherné Berg Tímea pénzügyi ügyintéző  Bosnyák Erika pénzügyi ügyintéző    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  valamennyi bizottság |

**Tisztelt Képviselő-testület!**

Az elfogadott *társulási megállapodás IV. fejezet 4/c.) pontja* értelmében a Társulási Tanács kizárólagos hatáskörébe tartozik a társulás zárszámadásának elfogadása. Ugyanakkor kimondja azt is, hogy e tekintetben valamennyi települési önkormányzat képviselő-testületének jóváhagyó határozatára van szükség.

1. **Bátaszék és Környéke Egészségügyi, Szociális és Gyermekjóléti Intézmény–fenntartó Társulás**

### Társulási feladatellátás általános értékelése

**Gondozási Központ**

A Gondozási Központ feladatellátásában, több területen is változás történt a tavalyi évben.

A védőnői feladatellátás 2023. július 01-től átkerült a szekszárdi Balassa János Kórházhoz, mivel a védőnői ellátás esetében, a települési önkormányzatok helyett az adott településhez tartozó irányító vármegyei kórház lett az új egészségügyi szolgáltató.

2023.01.01-től azt egészségügyi alapellátáshoz kapcsolódó háziorvosi és házi gyermekorvosi ügyeleti ellátásról az állami mentőszolgálat gondoskodik. Az átszervezés 2023.10.01-től érintette Tolna Vármegye településeit - köztük Bátaszék város ellátási területét - ezért a központi házi orvosi ügyeleti ellátás 2023. október 01-től nem tartozik az intézményünk által nyújtott szolgáltatások közé.

A többi szolgáltatás változatlan formában egész évben. működött.

A feladatellátás a család- és gyermekjóléti szolgáltatás esetében Bátaszék város, Alsónána, Alsónyék és Sárpilis községek, a házi segítségnyújtás, a jelzőrendszeres házi segítségnyújtás esetében Bátaszék város, Alsónána, Alsónyék, Báta, Pörböly, Sárpilis és Várdomb községek, az étkeztetés esetében Bátaszék város, a nappali ellátás esetében Bátaszék város, Alsónyék, Alsónána, Pörböly, Sárpilis, Várdomb községekre terjedt ki.

A védőnői szolgáltatás esetében a feladatellátás Bátaszék város, valamint Alsónyék és Pörböly községek közigazgatási területére 2023.06.30-ig, míg a központi házi orvosi ügyelet esetében Bátaszék város, Alsónána, Alsónyék, Báta, Mórágy, Pörböly és Várdomb községek közigazgatási területére 2023.09.30-ig terjedt ki.

***Tárgyi feltételek***

Intézményünk a tavalyi évben a szociális, gyermekjóléti és egészségügyi feladatokat négy külön álló épületben látta el.

A székhely épületben, a Család- és Gyermekjóléti Szolgálat, Jelzőrendszeres házi segítségnyújtás feladatellátása történik, egy telephelyen a Nappali ellátás, Étkeztetés, Házi segítségnyújtás feladatait végezzük. A Védőnői Szolgálat feladatellátása és a Központi Háziorvosi Ügyelet feladatellátása két különálló épületben történt. A feladatok kiszervezését követően, az épületek 2023. december 31-ig a Gondozási Központ üzemeltetésében maradtak.

Valamennyi épület akadálymentesített.

A nappali ellátás épületét kivéve, intézményünk szolgáltatásai technikailag megfelelően felszereltek. A megfelelő eszközellátottságunk a céltudatos, előrelátó gazdálkodásnak köszönhető. Fontos cél, a tárgyi feltételek színvonalának megőrzése, az elavult eszközök folyamatos cseréje.

A Védőnői Szolgálatnál és a Család- és Gyermekjóléti Szolgálatnál minden munkavállaló számítógéppel és internet eléréssel rendelkezett. Az idősellátás területén, a szakmai vezető és az adminisztrátor részére biztosított külön számítógép, a többi munkavállaló papír alapon végezte az adminisztrációs feladatokat.

A nyomtatási, telefonálási, szkennelési lehetőség mindenki számára megoldott volt.

A társult településekre történő kijárás, a munkavállalók saját gépjárműjével történt.

A kiküldetés költségét intézményünk a mindenkori hatályos jogszabályokban foglalt feltételekkel, megtérítette a dolgozóknak.

Helyben a családokhoz történő kijáráshoz, szolgálati kerékpár állt a munkavállalók rendelkezésére, akiknek a jogszabályi előírásoknak megfelelően, munkaruhát és védőruhát is biztosítottunk. A kerékpárok rendszeres karbantartásáról, vizsgálatáról intézményünk gondoskodott.

A vidéki településekről munkába járó dolgozók részére a munkába járás költségét intézményünk megtérítette abban a formában, ahogy a munkavállaló kérte, figyelembe véve a hatályos jogszabályokban foglalt rendelkezéseket (gépjármű, tömegközlekedési eszköz).

Valamennyi településen folyamatos nehézséget jelent a házi segítségnyújtásban használatos kerékpárok karbantartása, mivel napi, megterhelő használatnak vannak kitéve. A gumik és az alkatrészek folyamatos cseréje, egyre magasabb költségként jelentkezik az intézményi költségvetésben, hiszen az árak is folyamatosan emelkednek.

***Személyi feltételek***

Intézményünk 2023.10.01-től - a fenntartó által elfogadott 20 álláshellyel rendelkezik. A tavalyi évben betöltetlen álláshely nem volt a Gondozási Központban.

A 2023-as évben 5 engedélyezett álláshellyel rendelkezett a Család- és Gyermekjóléti Szolgálat. Az intézményvezető, 1 fő adminisztrátor és 3 fő családsegítő teljes munkaidőben biztosította az intézményi szolgáltatások zavartalan működését, valamennyi településen.

Bátaszéken a házi segítségnyújtás feladatait 5 gondozó (napi 8 órában), Sárpilisen 1 fő (napi 6 órában), Bátán 2 fő (1 fő teljes munkaidőben, 1 fő napi 4 órában), Várdombon 2 fő (1 fő teljes munkaidőben, 1 fő napi 4 órában), Alsónyéken 1 fő (napi 6 órában), Alsónánán 1 fő (napi 8 órában) és Pörbölyön 1 fő (napi 4 órában) látta el.

A tavalyi évben is több alkalommal gondot okozott a munkavállalók helyettesítése, mivel a feladatellátásra nem jelentkezett szakképzett gondozó. A helyettesítés megoldásának problémája a kistelepüléseken fokozottan jelentkezett.

Az étkeztetés feladatait 1 fő asszisztenssel láttuk el, aki 2023.10.24-től gyermekvállalás miatt, tartós távolléten van, helyettesítése megoldott.

A Nappali ellátás feladatait 1 fő szakmai vezető és 1 fő gondozó látja el, napi 8 órában.

A védőnői szolgáltatás feladatait négy vegyes körzetben négy szakképzett védőnő látta el.

A védőnői ellátásban, a tavalyi évben nem volt szükség külső helyettes védőnő bevonására.

***Továbbképzés***

A szakképzett dolgozók regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek. A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tettük, ezzel is segítve és motiválva őket a szakmai fejlődésre.

A tavalyi évben 3 gondozó és 1 családsegítő vett részt szakmai továbbképzésen, akik közül 1 gondozó két képzést teljesített.

*A továbbképzések témái:*

- Jogszabály/jogismeret aktualizálás, ellátotti-,gyermek-, betegjogok.

- Kiégés felismerése és kezelésének lehetőségei

Az elvégzett öt képzésből, egy volt térítésköteles, a többi ingyenesen volt teljesíthető.

***Család- és Gyermekjóléti Szolgálat szakmai feladatai***

A szakmai munkában a családsegítés feladatait továbbra is a szociális igazgatásról és szociális ellátásokról szóló 1993. évi III. törvény, míg a gyermekjóléti szolgálat és központ feladatait a gyermekek védelméről és a gyámügyi igazgatásról szóló 1997. évi XXXI. törvény szabályozza. A Szolgálat feladata a település területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetésének elősegítése, valamint a gyermekek testi, lelki egészségének, családban történő nevelkedésének elősegítése.

Az ellátást a településen élők ingyenesen vehetik igénybe.

A Szolgálatnál a tavalyi évben a családsegítők összesen 486 ügyféllel álltak kapcsolatban, ami magasabb ellátotti létszám, mint az előző évi számadat. A családsegítők 203 fővel dolgoztak együttműködési megállapodás alapján. 283 ügyfélnek egyszeri segítségnyújtás keretében segítettek.

***A Szolgálatnál 2023-ban megjelentek száma***

|  |  |  |  |
| --- | --- | --- | --- |
| **település** | **együttműködési megállapodás alapján**  **gondozottak száma** | **egyszeri segítségnyújtás keretében és megjelentek száma** | **összesen** |
| **Bátaszék** | 119 | 261 | 380 |
| **Alsónyék** | 12 | 3 | 15 |
| **Alsónána** | 21 | 10 | 31 |
| **Sárpilis** | 51 | 9 | 60 |
| **összesen** | **203** | **283** | **486** |

A szakmai munka során egyaránt előfordult felvilágosítás, tanácsadás, ügyintézés, lelki-mentális esetkezelés, családi-párkapcsolati problémák kezelésében történő segítségnyújtás, gyermeknevelési nehézségek megoldásában való közreműködés, életviteli problémák rendezésében történő segítségnyújtás és hosszú távú együttműködésben megvalósuló segítő folyamat, (szociális segítő tevékenység) a probléma mélységétől függően.

Életviteli tanácsadást nyújtottunk életvezetési problémák feltárásában, segítő beszélgetéseket folytattunk, segítettünk az élet különböző területeinek: család, munka, anyagi javak, egészség, kapcsolatok feltárásában, tanácsot adtunk az egyén, illetve család képessé tételére saját életének viteléhez.

A szoros együttműködés a Központ és a Szolgálat között, lehetővé tette a speciális szolgáltatásokhoz való hozzáférést az ügyfelek részére, így a pszichológiai és jogi tanácsadást is.

Kiemelkedően fontos a terepmunka, ezt a családlátogatások száma mutatja, mely a tavalyi év során 902 alkalom volt Bátaszék városban, ami közel 22 %-os emelkedést mutat az előző évhez viszonyítva. Összességében elmondható, hogy valamennyi településen emelkedett a személyes találkozások száma a kliensekkel.

A családlátogatás azért fontos, mert a családsegítő az ügyfél lakóhelyén érzékeli a problémákat (higiénés problémák, személyes tér zsúfoltsága, anya-gyerek kapcsolat, más családtagokkal kapcsolatteremtés) nagyobb rálátása van a családon belüli viszonyokra, a családon belüli működésekre. Helyben valós képet kapunk a lakáskörülményekről, a higiénés állapotokról.

***Családlátogatások száma a 2023-as évben***

|  |  |
| --- | --- |
| **település** | **családlátogatások száma** |
| **Bátaszék** | 902 |
| **Alsónána** | 207 |
| **Alsónyék** | 113 |
| **Sárpilis** | 206 |

2023-ban összesen 236 jelzés érkezett Szolgálatunkhoz Bátaszék város lakosait érintően (2022-ben 195 volt), amely a 175 kiskorút és 61 nagykorút érintett. A jelzések száma lényegesen megnövekedett a tavalyi évben.

***Prevenciós tevékenységek***

A gyermekjóléti szolgáltatás gondozási tevékenysége mellett, fontos szerepet tölt be a prevenciós feladatok ellátása.

A korábbi évekhez hasonlóan 2023-ban is - a tanévzárót követően, augusztus közepéig - minden pénteken szabadidős tevékenységeket szerveztünk a városban élő iskoláskorú gyermekek számára. Programjainkon a részvétel ingyenes volt, melyen átlagosan 22 gyermek volt jelen a nyár folyamán.

A prevenciós tevékenységeinket többféle céllal is szükségesnek tartjuk működtetni.

Elsőként közvetlen segítséget kívánunk adni a különféle nehézségekkel küzdő gyermekeknek, gyermekes családoknak, valamint szeretnénk tartalmas szabadidős tevékenységekbe bevonni őket.

Emellett igyekszünk elősegíteni a gyermekek szocializációját, konfliktusmegoldó képességük fejlődését, társadalmi beilleszkedésüket.

A Nyári Játszóházi programjaink nyitottak, a környező településen élő gyermekek számára is.

***A 2023-as év Nyári Játszóház programjai***

|  |  |
| --- | --- |
| **dátum** | **nyári programok** |
| **2023.06.30.** | Lubickolás a strandon (Bonyhád) |
| **2023.07.07.** | Csiga-Biga Alapítvány Kutyaterápiás foglalkozás (Bátaszék) |
| **2023.07.14.** | Rizoo Állatsimogató látogatás (Decs szőlőhegy) |
| **2023.07.21.** | Szentmiklós Vizi és - Taposó malom (Mohács) |
| **2023.07.31.** | Vizi tutajozás Barkúti Balázzsal (Dunafürdő-Gemenc) |
| **2023.08.04** | Kézműves foglalkozás (Bátaszék) |
| **2023.08.11.** | Mézeskalács Múzeumlátogatás (Szekszárd) |
| **2023.08.18.** | Lubickolás a strandon (Bonyhád) |

***Adományosztás***

Intézményünk egész évben fogadta a ruha- és bútor felajánlásokat, melyeket a rászorulók között osztottunk szét.

A tavalyi évben Ruhabörze megtartására 3 alkalommal került sor:

Több alkalommal érkezett konyhai eszköz felajánlás. Szolgálatunk az elmúlt évben 2 alkalommal szervezett „Csetresbörzét”.

Bútorfelajánlás is többször érkezett az év során, melyek a felajánlótól közvetlenül a rászoruló családokhoz kerültek. Ezekben az esetekben közvetítői feladatokat láttak el a családsegítők.

Bátaszék Város Önkormányzati támogatásának, a helyi vállalkozók, cégek és magánszemélyek felajánlásainak köszönhetően, a húsvéti (160 fő) és a karácsonyi (180 fő) ünnepek alkalmából tartós élelmiszercsomaggal tudtuk támogatni a városban nehéz körülmények között élő lakosokat.

A tavalyi évben ismét megrendezésre került a gyermekek karácsonyi ünnepsége, melyet gyermekruha adományosztással kapcsoltunk össze. A lakossági felajánlásoknak köszönhetően, összesen 118 gyermeknek tudtunk karácsonyi csomagot összeállítani és átadni. A gyermekcsomagokban ruha, játék, könyvek, édesség volt.

Ajándék Mikulás csomagot 140 gyermeknek adtunk át, egy helyi vállalkozó jóvoltából.

Év közben a meglévő készletből biztosítani tudtunk alapvető tartós élelmiszereket a krízishelyzetbe került családok, egyedülállók részére.

***Jelzőrendszeres házi segítségnyújtás***

A jelzőrendszeres házi segítségnyújtás keretein belül biztosítjuk, az ellátott személyek segélyhívása esetén, az ügyeletes gondozó helyszínen történő haladéktalan megjelenését (a hívástól számított 30 percen belül), a segélyhívás okául szolgáló probléma megoldása érdekében szükséges azonnali intézkedések megtételét.

4 fő szakképzett gondozó heti váltásban látta el a 24 órás ügyeletet megbízási szerződéses formában.

A tavalyi évben 60 db kihelyezett készülékünk volt, ami a működési engedélyünkben szereplő maximális készülékszám, valamint 2 db cserekészülék.

***A 2023. évi segélyhívási összesítő***

|  |  |  |  |  |
| --- | --- | --- | --- | --- |
| **település neve** | **ellátásban részesülők száma** | **kihelyezett készülékek száma** | **segítségnyújtást igénylő riasztások száma** | **téves riasztások** |
| **Bátaszék** | **77** | **60** | **34** | **22** |

***Étkeztetés***

Az étkeztetés keretén belül napi egyszeri meleg ételt biztosítunk azoknak a szociálisan rászorulóknak, akik koruk, egészségi állapotuk miatt, önmaguknak, illetve önmaguk és eltartottjaik részére tartósan vagy átmeneti jelleggel nem képesek ezt biztosítani.

Az ellátás megszervezésével lehetővé válik, hogy a településen élő rászorult személyek munkanapokon,- naponta egyszer a megfelelő mennyiségű, minőségű meleg ételhez jussanak.

Az elmúlt évben csökkenést mutatott az igénybe vevők száma.

*Az igénybe vétel módja:*

Házhoz szállítás - városunkban gépjárművel történik az étel házhoz szállítása.

Helyben étkezés – Nappali ellátást igénybe vevők részére.

Elvitellel történő étkezésre is van lehetőség.

Az éthordók megtöltéséről a főzőhely gondoskodik az étkeztetésben dolgozó asszisztens segítségével. Az üres éthordókat 7:30-ig össze kell készíteni a szállításhoz, úgy hogy valamennyi éthordó fertőtlenítését el kell végezni. Nagy segítséget jelent a fertőtlenítő mosogatógép, ami hatékonyabbá és egyben biztonságosabbá teszi a munkát. Az élelmezésvezetővel napi szinten egyeztettünk az esetleges hibák, panaszok kiküszöbölése érdekében. A nyári időszakban középiskolás fiatalok segítettek közösségi szolgálat kereteiben az ételszállításban, amit nagyon jól fogadtak az ellátottak és természetesen nagy segítség volt a szolgáltatás számára.

A tavalyi évben átlagosan napi 79 fő étkezett valamilyen formában. .

***2023-ban az étkeztetést igénybe vevők száma***

|  |  |  |  |  |  |
| --- | --- | --- | --- | --- | --- |
| **Étkeztetés** | |  |  |  |  |
|  |  |  |  |  |  |
| **hónapok** | **napok száma** | **helyben étkezők** | **elvitellel** | **étkezés szállítással** | **összesen** |
| 1 | 22 | 112 | 206 | 1500 | 1818 |
| 2 | 20 | 120 | 172 | 1366 | 1658 |
| 3 | 22 | 132 | 224 | 1430 | 1786 |
| 4 | 18 | 75 | 190 | 1157 | 1422 |
| 5 | 20 | 115 | 202 | 1243 | 1560 |
| 6 | 22 | 149 | 235 | 1409 | 1793 |
| 7 | 21 | 128 | 229 | 1328 | 1685 |
| 8 | 23 | 121 | 262 | 1482 | 1865 |
| 9 | 21 | 128 | 235 | 1279 | 1642 |
| 10 | 21 | 122 | 253 | 1254 | 1629 |
| 11 | 21 | 143 | 192 | 1179 | 1514 |
| 12 | 19 | 133 | 139 | 1047 | 1319 |
| **összesen** | **250** | **1478** | **2539** | **15 674** | **19 691** |
| *osztószám 249* | |  |  |  |  |

***Házi segítségnyújtás***

Bátaszéken összesen 39 fő részesült házi segítségnyújtásban (2023.12.31.). Valamennyi ellátott, személyi gondozásra volt jogosult. Az év folyamán további 28 fővel álltunk még szerződéses jogviszonyban. Döntő többségüknek elhalálozás, míg kisebb részüknek idősotthoni elhelyezés miatt szűnt meg az ellátása. Így összesen 67 idős részesült gondozásban Bátaszéken, a tavalyi évben.

A személyi gondozás éves óraszáma 8625,463 óra volt.

***2023-ban a házi segítségnyújtás ellátási óraszáma***

|  |  |  |  |  |  |
| --- | --- | --- | --- | --- | --- |
| **HSNY Bátaszék** | | | | | |
| **hónapok** | **napok száma** | **személyi gondozási óra/hó** | **szociális segítés óra/hó** | **személyi gondozás állami támogatás**  **fő/év** | **szociális segítés állami támogatás fő/év** |
| 1 | 22 | 730,83 | 0 |  | 0 |
| 2 | 20 | 731,66 | 0 |  | 0 |
| 3 | 22 | 727,16 | 0 |  | 0 |
| 4 | 18 | 719,25 | 0 |  | 0 |
| 5 | 21 | 732,083 | 0 |  | 0 |
| 6 | 22 | 729,75 | 0 |  | 0 |
| 7 | 21 | 707,16 | 0 |  | 0 |
| 8 | 23 | 707,83 | 0 |  | 0 |
| 9 | 21 | 707 | 0 |  | 0 |
| 10 | 21 | 727,66 | 0 |  | 0 |
| 11 | 21 | 725,33 | 0 |  | 0 |
| 12 | 19 | 679,75 | 0 |  | 0 |
| **összesen** | **251** | **8625,463** | **0** | **34,36** | **0** |

A gondozók feladatai közé tartozik, a személyi gondozás körébe sorolható tevékenységek, (pl: fürdetés, öltöztetés, gyógyszerelés) valamint a szociális segítéshez sorolt háztartási, illetve háztartáspótló segítségnyújtás. (vásárlás, takarítás, mosás, gyógyszeríratás)

A házi segítségnyújtásban egyre több az olyan egyedülálló, magas gondozási szükségletű ellátott, akikhez naponta 2 alkalommal is mennek a gondozók. Az idősek közül többen teljes ellátásra szorulnak, ezért egyidejűleg több szolgáltatást is igénybe vesznek.

***Nappali ellátás***

A nappali ellátásban a megállapodással rendelkező igénybe vevők száma 2023.12.31-én 41 fő volt.

Az év folyamán 9 új tag felvétele történt, illetve 13 klubtag került ki az ellátásból elhalálozás, és idősotthoni elhelyezés miatt.

A rendszeres bejárók a 80 év feletti korosztályba sorolhatók. Igénybe vevőink jellemzően egyedül élnek, vagy legalább is napközben a családtagok elfoglaltsága miatt egyedül vannak. Mindegyiküknél állandó ellenőrzést igénylő krónikus betegségek állnak fenn (diabetes, szív-érrendszeri panaszok, magasvérnyomás, ízületi betegségek stb) illetve legtöbbjük a demencia enyhe illetve középsúlyos fokozatú betegségével is küzd.

Igény esetén gépjárművel szállítjuk az időseket az intézménybe, valamint a délutáni órákba haza szállításukról is gondoskodtunk. Rendszeres szállítást 12 fő vett igénybe mozgáskorlátozottsága miatt. Lajvérról 1 fő jár rendszeresen a klubba és veszi igénybe szolgáltatásainkat.

***Nappali intézmény 2023. évi program naptára***

|  |  |  |
| --- | --- | --- |
| **2023. évben Nappali Intézményben megvalósult programok** | **program témája** | **meghívott vendég** |
| február | farsangi fánk sütés | - |
| március | nőnapi köszöntés | Gulyás Gyula, Kovács István, Bravják István |
| április | zenei előadás (gitár, hegedű) | Orbán István és tanítványai |
| május | Anyák napi-műsor | Kanizsai Dorottya Ált. Isk. tanulói/Mayer Éva |
| június | Waffel sütés | - |
| augusztus | kutyaterápiás foglalkozás | Csiga-Biga Mozgás- és Képességfejlesztő Alapítvány  Töttősiné Törő Anita |
| szeptember | Közös délelőtt a Tolnai Nyugdíjas Egyesület tagjaival | Tolnai Nyugdíjas Egyesület |
| október | Idősek Világnapja – verses-zenés köszöntő és műsor | Kanizsai Dorottya Ált. Isk. énekkara, Orbán István és a zeneiskola diákjai  Dr. Bozsolik Róbert |
| november | Rühl Gizella műgyűjtő kiállításának megtekintése Tolnán | Rühl Gizella |
| december | Karácsonyi ajándékozás, karácsonyi műsor az óvodásokkal | Városi Óvoda, Récsei Mónika |

***A Nappali intézmény 2023. évi heti programterve***

|  |  |  |  |
| --- | --- | --- | --- |
| **napok** | **program** | **időpont** | **program vezetője** |
| hétfő | Felolvasás | 9-10óráig | Sági Lajosné Ica, Városi Könyvtár |
| kedd | Református hittan | 10-11 óráig | Fekete Zoltán  Fekete Zoltánné |
| szerda | Család-közösség-ima  vetítés, éneklés  Katolikus hittan | 10-11 óráig | Csukor Árpád  Dr.Nyúl Viktor |
| csütörtök | Kalandozás az irodalomban  Meridián torna | 9-10 óráig  10-11 óráig | Czebe Jánosné- Kajtor Margit  Bodáné Patrik Szilvia |
| péntek | Gyógytorna és mentálhigiénés előadás  (Egészségfejlesztési Iroda, Szekszárd) | 9-11óráig | Vajdáné Éberhardt Anett gyógytornász  Bara-Kádár Katalin pszichológus  Gliedné Tillmann Erzsébet  Portheiser Ildikó |

***Védőnői Szolgálat***

A védőnői feladatellátás 2023. július 01-től átkerült a szekszárdi Balassa János Kórházhoz, mivel a védőnői ellátás esetében, a települési önkormányzatok helyett az adott településhez tartozó irányító vármegyei kórház lett az új egészségügyi szolgáltató.

A védőnői szolgálat feladata a családközpontú gondozás. Ezen belül a várandósok, az anyák, csecsemők és gyermekek egészségének védelme, megőrzése. A prevenció az alapja a munkájuknak, valamint a segítségnyújtás és az elfogadás. Az egészségfejlesztés egyre nagyobb hangsúlyt kap a mindennapi tevékenységükben, ennek színterei a családon kívül az óvoda és az iskola is.

A védőnői szolgálat az egészségügyi alapszolgáltatás részeként, a családok egészségének megőrzésére, segítségére irányuló preventív tevékenység, valamint a betegség kialakulásának, az egészségromlásnak a megelőzése érdekében végzett egészségnevelés.

Bátaszéken négy vegyes körzetben történik a feladat ellátása.

A védőnő által kötelezően ellátott feladatok:

* Várandós, gyermekágyas és szoptató anyák gondozása
* Gyermekek gondozása a tanulói jogviszony megkezdéséig
* Nővédelmi gondozás
* Védőnői méhnyakrák szűrés
* A körzethez tartozó nevelési-oktatási intézménybe járó gyermekek gondozása
* Oktatási intézménybe nem járó (otthon gondozott) tanköteles korú gyermekek ellátása
* Együttműködés a szociális, köznevelési és család- és ifjúságügyi ágazatokkal
* Gyermekvédelmi jelzőrendszeri feladatok

A szakmai beszámolóban 2023.01.01.—2023.06.30-ig terjedő időszak adati kerülnek feltűntetésre.

A védőnők 2023-ban 374 családdal álltak kapcsolatban, 48 kismamát és 331 gyermeket gondoztak.

2023-ban Bátaszéken 44 fő, Alsónyéken 2 fő, Pörbölyön 2 fő várandós anya állt gondozás alatt.

A 0-6 éves gyermekek számát illetően, Bátaszéken 293 gyermek, Alsónyéken 23 gyermek, valamint Pörbölyön 12 gyermek került gondozásba.

A 2022/2023-as tanévben a Védőnői Szolgálat Bátaszéken az általános iskolában 439 gyermeket, a gimnáziumban 256 gyermeket, Pörbölyön 33 gyermeket látott el.

A 2022/2023-as tanévben a Bátaszéki Városi Óvodában 191 gyermeket, Alsónyéken 26 gyermeket és Pörbölyön 17 gyermeket gondoztak a védőnők.

A védőnői látogatások a követelményeknek megfelelően történtek és a távkonzultáció lehetőségével élve is segítették gondozottjaikat.

A kötelező Szakfelügyeleti ellenőrzések mind a négy körzetben megtörténtek, eleget tettünk az elvárt követelményeknek.

***Központi háziorvosi ügyelet***

Az ellátási körzetben a tavalyi évben 5 orvos és 6 ápoló látta el az ügyeleti feladatokat, valamint 2021.02.01-től a biztonságos és folyamatos feladatellátás érdekében, külső szolgáltató bevonására is szükség volt.

Az ügyelet ellátása, a vezető ápoló által készített ügyeleti rend szerint történt. Minden hónap 5-ig eleget tettünk jelentési kötelezettségeinknek.

Egész éven át biztosított volt az intézmény folyamatos feladatellátása, és működése.

Az intézmény minden épületén állagmegóvás céljából, kisebb munkálatokat, karbantartásokat végeztünk.

A Nappali ellátás épületében a tavalyi évben tisztasági festést végeztünk a vizesblokkokban, a konyhában, az étkezőben és a folyosón.

A székhely épületen a vizesblokkok tisztasági meszelése, a folyosó és egy iroda festése, a belső ajtók és beépített szekrények mázolása történt, valamint kisebb állagmegóvási és javítási munkálatokat végeztünk.

A Gondozási Központnál a tavalyi évben nem történt beruházás.

**Bátaszék és Környéke Egészségügyi, Szociális és Gyermekjóléti Intézmény–fenntartó Társulás költségvetésének alakulása**

# Bevételek

A konszolidált adatokat tartalmazó eredeti bevételi előirányzat 294 983 532 Ft volt, ami év közben 11 568 492 Ft-tal emelkedett, 306 552 024 Ft-ra módosult. A módosított előirányzat 98 %-os teljesítése valósult meg év végére, ami 301 945 765 Ft forrás rendelkezésre állását jelentette.

# Költségvetési bevételek

Az eredeti költségvetésben 276 978 550 Ft költségvetési bevétellel számoltunk.

Ennek részeként működési célú támogatásként 241 939 650 Ft-ot tartalmazott az elfogadott költségvetés: az ellátotti létszám alapján 70 773 088 Ft támogatást, a NEAK-tól várt finanszírozásból 41 262 800 Ft állami forrást tervezhettünk. A számba vett kiadások fedezetének megteremtése érdekében a társult önkormányzatoktól 37 799 565 Ft összegű hozzájárulásra, Bátaszék Város Önkormányzatától 92 104 197 Ft összegű hozzájárulásra volt szükség.

Év közben az állami támogatás összege a módosított előirányzat szintjén összesen 24 749 483 Ft-tal emelkedett, a tényleges teljesítés 248 314 689 Ft.

Felhalmozási célú támogatásként az eredeti költségvetésben (Bátaszék Város Önkormányzatától) 215 900 Ft-tal számoltunk a feladatellátáshoz ami a jelzőrendszeres házi segítségnyújtáshoz megvásárolt eszközök kiadása, de a felmerült kiadás a tartalmának megfelelően a dologi kiadások között került kimutatásra.

Működési bevételként 34 823 000 Ft-ot szerepeltettünk az éves költségvetésben eredeti előirányzatként, mely év közben 39 310 056 Ft-ra módosult. A tényleges teljesítés 35 626 095 Ft, ami a módosított előirányzat 90%-át jelenti. A bevételkiesés alapvetően a szociális étkeztetés lecsökkent igénybevétellel függ össze.

# Finanszírozási bevételek

Finanszírozási bevételként az előző évi költségvetési maradvány igénybevétele került elszámolásra, mely 18 004 982 Ft összegben szolgálta a feladatellátást.

# Kiadások

A kiadások is a bevételek tendenciájával azonos mértékben változtak az eredeti előirányzathoz képest. Az eredetileg tervezett 294 983 532 Ft kiadási előirányzat év közben 306 552 024 Ft-ra módosult, mely teljesítés szinten 273 004 867 Ft-ban realizálódott, a módosított előirányzat 89 %-ában. A bevételek és kiadások különbözete 28 940 898 Ft, ami az éves maradványt jelenti.

A legnagyobb kiadási tételként ebben az évben is a személyi juttatásokra fordított felhasználás szerepel. A személyi juttatások eredeti előirányzata 116 275 450 Ft volt, mely 13 246 965 Ft-tal megemelésre került az ágazati pótlék-támogatásnak köszönhetően, tényleges kiadásként 129 522 415 Ft merült fel, ami a módosított előirányzat 99 %-a.

Törvény szerinti illetményekre 114 784 530 Ft-ot, helyettesítésre 2 457 206 Ft-ot, közlekedési költségtérítésként 471 410 Ft-ot, külső személyi juttatásokra 9 680 655 Ft-ot fizettünk ki az év során. A külső személyi juttatások egy része az orvosi ügyeletben munkát végző asszisztensek részére kifizetett díj, valamint a házi segítségnyújtás, a jelzőrendszeres segítségnyújtás és egyéb feladat (családsegítés, idősek nappali ellátása) végrehajtása során merült fel.

A munkaadói járulék kiadásai a személyi juttatásokhoz igazodóan jelentkeztek, összesen 16 229 186 Ft járulékot fizetett meg a Társulás.

A dologi kiadások tekintetében az eredetileg tervezett 138 438 186,- Ft összeget sem éri el a tényleges kiadás, 105 478 078 Ft felhasználás történt. A kiadási rovatokat tekintve csaknem minden jogcímnél alacsonyabb felhasználás valósult meg a tervezettnél. Közüzemi díjakra a tervezett 15 069 000 Ft-tal szemben mintegy 6,3 millió Ft felhasználás történt, melyet alapvetően befolyásolt, hogy a szolgáltató augusztus hónaptól nem számlázta gázfogyasztást. Emellett az év során konszolidálódott energiaárak is kedvezően befolyásolták a felhasználást. A vásárolt élelmezés kiadásaira 25 376 309 Ft-o fordítottunk a tervezett 29 971 500 Ft-tal szemben, mely az alacsonyabb étkezési igénybevétellel függ össze.

Egyéb működési célú kiadásként 21 909 639 Ft kiadás merült fel a KÖH felé fizetendő hozzájárulásként, továbbá az előző évi társulási elszámolásból adódó fizetési kötelezettségként.

A beruházások eredeti előirányzata 215 900 Ft volt, a teljesítés a dologi kiadásoknál jelentkezett.

A beruházások tartalmát a **3. számú melléklet részletezi.**

###### A költségvetési maradvány alakulása:

|  |  |  |
| --- | --- | --- |
| Maradványkimutatás | | |
|  | Megnevezés | Összeg |
| 1 | 2 | 3 |
| 01 | 01 Alaptevékenység költségvetési bevételei | 283 940 784 |
| 02 | 02 Alaptevékenység költségvetési kiadásai | 273 004 867 |
| **03** | **I Alaptevékenység költségvetési egyenlege** | **10 935 917** |
| 04 | 03 Alaptevékenység finanszírozási bevételei | 195 784 597 |
| 05 | 04 Alaptevékenység finanszírozási kiadásai | 177 779 616 |
| **06** | **II Alaptevékenység finanszírozási egyenlege (=03-04)** | **18 004 981** |
| **07** | **A) Alaptevékenység maradványa (=±I±II)** | **28 940 898** |
| **15** | **C) Összes maradvány (=A+B)** | **28 940 898** |
| **17** | **E) Alaptevékenység szabad maradványa (=A-D)** | **28 940 898** |

Az ESZGY társulás költségvetési maradványa 23 499 852.- Ft, míg a Gondozási Központnál 5 441 046.-Ft, így összesen 28 940 898.- Ft maradvánnyal zártuk a 2023. évet.

###### Vagyoni helyzet alakulása

A vagyoni helyzet alakulását a **4.1. tájékoztató mellékletben** szereplő mérleg mutatja be.

A mérleg fő összeg 25 209 948.- Ft-ról 34 215 501.- Ft-ra nőt a 2023. év végén az előző évi adathoz képest.

Csökkent a tárgyi eszközök nettó értéke 548 520 Ft értékben az értékcsökkenések elszámolása, valamint az év közbeni feladatcsökkenések miatti térítésmentes átadással összefüggően. Terv szerinti értékcsökkenés 367 355 Ft összeg került elszámolásra, a térítésmentes átadás miatt 181 165 Ft nettó értékváltozás következett be. (Összesen mintegy 4,5 millió Ft összegű bruttó érték került kivezetésre az átadásokhoz igazodóan az intézmény könyveiből, melyből az ügyeleti rendszerrel összefüggő vagyonból 1,9 millió Ft bruttó értékű az önkormányzathoz került, a védőnői feladatellátás változása miatt 2,6 millió Ft bruttó értékű eszközvagyon átadásra került az államnak.)

A pénzeszközállomány 10 894 654 Ft-tal több az előző év hasonló időpontjához képest, december 31-én 28 797 608 Ft pénzeszközállománnyal rendelkezett a társulás.

A költségvetési évben esedékes követelések állománya 3 342 879 Ft, melynek tartalmát a december hónapban kiszámlázott ellátási díjak, szolgáltatások, bérleti díj és a kapcsolódó ÁFA összege jelenti, melyek fizetési határideje átcsúszik a következő évre.

Az egyéb, sajátos elszámolások (ÁFA, december havi táppénzek) eredőjeként 1 020 698 Ft szerepel az eszközoldalon.

Az aktív időbeli elhatárolás összege 54 495 Ft, mely újságelőfizetés költségéhez kapcsolódik.

A források között a saját tőke 11 515 431 Ft-tal nőtt az eredményelszámolás következtében.

A kötelezettségek állománya 6 254 565 Ft, alapvetően a december hónapban kiállított számlákat és a kapcsolódó ÁFA-t tartalmazza, melyek a következő évben kerülnek kifizetésre. (pl. december havi ételszállítás, vásárolt élelmezés, áramdíj stb.) A 2023. évi decemberi bérek és kapcsolódó járulék számviteli elszámolásából adódó passzív időbeli elhatárolások összege 9 185 344 Ft.

Megállapítható, hogy a Társulás kötelező feladatait ellátta, az intézményének működtetése megfelelő szinten megvalósult, hangsúlyt fektetett a szociálisan rászorulók megsegítésére, minimális mértékben fejlesztések is történtek, emellett a fizetőképességet az év közbeni jelentkező áremelkedések mellett folyamatosan fenn tudta tartani. Az év közbeni feladat átszervezések következtében szűkült a társulás által ellátandó tevékenység.

Az év során stabil szakmai és pénzügyi feltételek mellett sikerült feladatainkat zavartalanul ellátni.

A 2023. évi zárszámadást ajánlom elfogadásra.

1. **számú H a t á r o z a t i j a v a s l a t :**

**Bátaszék és Környéke Társulásainak Egészségügyi, Szociális és Gyermekjóléti Intézmény–fenntartó Társulás 2023. évi zárszámadásának véleményezésére**

Bátaszék Város Önkormányzatának Képviselő-testülete a Bátaszék és Környéke Egészségügyi, Szociális és Gyermekjóléti Intézmény–fenntartó Társulás 2023. évi zárszámadását

1. **301 945 765 Ft költségvetési bevétellel,**
2. **273 004 867 Ft költségvetési kiadással és**
3. **28 940 898 Ft költségvetési maradvánnyal**

javasolja elfogadásra a Társulási Tanácsnak.

*Határidő:* 2024. május 30.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* TT elnöke

Bátaszéki KÖH pénzügyi iroda

# Bátaszéki Mikrotérségi Óvoda és Bölcsőde Intézmény Fenntartó Társulás

**A 2023. évi feladatellátásról részletes beszámoló az intézménytől:**

**Bátaszéki Mikrotérségi Óvoda, Bölcsőde és Konyha 2023.**

Az óvodai és bölcsődei nevelő munka szervezésének szabályait a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány és miniszteri rendeletek szabályozzák, és egyben meghatározzák a jövő nevelési irányát.

A Bátaszéki Mikrotérségi Óvoda, Bölcsőde és Konyha többcélú intézmény (köznevelési, szociális) négy óvodából, egy bölcsődéből és két főzőkonyhából tevődik össze. Önállóan működő költségvetési szerv.

Az intézmény fenntartási és működési költségeit a naptári évre összeállított költségvetés irányozza elő, amelyet a Bátaszéki Mikrotérségi Óvoda és Bölcsőde Intézményfenntartó Társulása hagy jóvá.

1. **Épületfeltételek, kihasználtság (felújítás)**

**Óvodák**

Bátaszéken 9 csoportban, Alsónyéken, Alsónánán és Pörbölyön 1-1 csoportban kerültek a gyerekek elhelyezésre. A tizedik csoportszoba reggel 6.00-7.00-ig az ügyeletes szoba, itt várja a korán érkezőket az ügyeletes pedagógus. Valamint a tehetséggondozó és fejlesztő foglalkozásoknak ad helyet délelőtt és délután egyaránt.

Az óvodák külső és belső képe megfelelő, rendezett.

Külön foglalkoztató helyiség található a logopédus és a gyógy testnevelő számára, amelyek Bátaszéken a „régi” épületrészben funkcionálnak. Só szobánkat maximálisan kihasználjuk, nem csak az óvodások, a bölcsődések is rendszeresen élvezik jótékony hatását.

**Bölcsőde**

Az óvodával párhuzamos utcáról külön bejárattal, de folyosó összeköttetéssel működik bölcsődénk. Mindkét csoportban maximális feltöltöttséggel folyik a nevelő- és gondozómunka. A berendezés a gyermekek életkorának megfelelő, újszerű. A játékeszközök biztosítottak, az udvari játékok megfelelőek.

**Konyha**

A főzőkonyha az általános iskola épületében üzemel, innen kerül az étel az intézményekbe.

A konyhai eszközökkel való ellátottság alapvetően biztosított. Az elavult konyhai berendezések korszerűbb eszközökre történő cseréjére a pénzügyi források rendelkezésre álltak.

A tanév befejeztével az éves nagytakarítást és tisztasági meszelést vállalkozóval végeztettük el.

Az ételszállítást a Német Nemzetiségi Önkormányzat tulajdonában lévő,(a MOB mint üzembentartó) Opel Vivaro gépkocsival oldjuk meg.

1. **Eredményeink az épület állagának megóvása területén; felújítás, beruházás**

A csoportszobák és az óvodák, bölcsőde belső környezeti feltételeinek javítása, állagának megőrzése fontos feladat. Ebben az évben is sikerült állagmegőrző, felújító munkálatokat végeznünk.

**Beruházások,** **karbantartás:**

Bátaszék óvoda és bölcsőde:

* 2 csoportszoba festése 400.000 Ft
* játéktárolók mázolása168.656
* udvari játékok ellenőrzése 560.000
* udvari játékok javítása 184.150
* 1 db udvari játék vásárlása 191.770
* akkumulátoros fűnyíró 150.000
* udvari/kerti kiülők 10 db tetőcseréjének munkadíja 127.000
* gázkazán javítások 574.800
* udvari gyerekjátszóház 63.990
* bölcsődei linóleum javítása 50.800
* bölcsőde 2 db szőnyeg 119.000

Alsónyéki óvoda:

* udvari játékok ellenőrzése 50.000
* 1 db szőnyeg 71.960
* komód, vitrines szekrény 177.600
* tároló kosarak stb. 100.000
* gázkazán javítás 35.687
* kerti szerszámosház/tároló 149.990
* zuhanytálca 100.000
* óvodaépület külső és belső festése 720.000
* beázás javítása, burkolás 185.000
* udvarrendezés, földmunka 400.050

Alsónána óvoda:

* laminált padló 53.472

Pörbölyi óvoda:

* szivattyúcsere kazánhoz 68.174
* villanyszerelés 120.650

Főzőkonyha, tálalókonyhák Bátaszék:

* főzőrész tisztasági festése 401.066
* 1 db 700 l-es fagyasztószekrény 732.155
* 1 db 700 l-es hűtőszekrény 633.730
* főzőüstök kiürítési szerelvényeinek kialakítása 546.100
* ipari padló/kőlapok javítása, cseréje 330.200
* ételszállító gépkocsi klímajavítás 135.000
* raktári mérlegjavítás 117.348

1. **Személyi feltételek**

A pedagógusok és más alkalmazottak létszáma a feladat ellátására a törvényben leírtak szerint elegendő volt.

|  |  |
| --- | --- |
| **2023.09.01. álláshelyek és dolgozók száma**  Jogviszonyban lévő összes pedagógus  Ebből: igazgató | 24  1 |
| Dajka | 12 |
| Pedagógiai asszisztens  2023.október 1-től 4 fő | 3 |
| Óvodatitkár | 1 |
| Takarító | 0,5 |
| Bölcsődei dolgozó | 5 |
| Csökkent munkaképességű dolgozó 4 órában | 4 |
| Összes konyhai dolgozó  ebből: Bátaszék főzőkonyha  Gimnáziumi tálaló:  Óvodai tálaló  Pörböly főzőkonyha (1 fő teljes munkaidő, 2 fő félműszakos) | 18  14  0,5  1,5  2 |
| munkaidő kedvezményből | 0,19 |
| összesen | 64,69 álláshely |

1. **Gyermekek létszáma**

Beírt létszám 2023. október1-jén

|  |  |
| --- | --- |
| Bátaszék | 203 fő |
| Alsónyék | 25fő |
| Pörböly | 18 fő |
| Bölcsőde | 20 fő |
| Alsónána | 20 fő |
| **összesen** | **286 fő** |

**Óvodába beiratkozók száma 2023. április**

Bátaszékre: 53

Alsónyékre: 6

Pörbölyre: 6

Alsónána: 3

**Iskolai beiratkozás**

|  |  |  |
| --- | --- | --- |
|  | Iskolába beiratkozott | Óvodában maradt |
| Bátaszék | 56 | 18 |
| Alsónyék | 7 | 3 |
| Pörböly | 4 | 0 |
| Alsónána | 6 | 2 |
| **Összesen** | **73** | **23** |

1. **Bérjellegű és a dologi költségek alakulása, a szakmai feladat elláthatósága**

Betöltetlen álláshellyel intézményünk nem rendelkezik, a jogszabályok és önkormányzati döntésnek megfelelően az engedélyezett létszámkeret alapján végeztük munkánkat. Fenntartói döntés alapján az engedélyezett létszámkeret intézményi szinten 63,69 álláshely volt, október1-től 64,69-re bővült a negyedik pedagógiai asszisztens álláshellyel.

Dologi kiadásokra biztosított előirányzatok lehetővé tették a szakmai munka színvonalas ellátását.

A nagycsoportosok úszásának/vízhez szoktatásának óradíját, valamint valamennyi gyermek személyes higiéniájához használt tisztasági szerek beszerzését az intézmény költségvetése 2023-ban is tartalmazta. A másik fontos terület a foglalkozásokhoz szükséges szakmai anyagok, játékok, fejlesztőjátékok beszerzése.

A napi működés feltételeinek biztosításához elengedhetetlen anyagokat vásároltuk csak meg, a dolgozók is keresték a takarékos és ésszerű megoldásokat.

1. **A nevelőmunka eredményei:**

Tartalmas, eseménydús, változásokban, és megoldandó feladatokban bővelkedő év volt 2023.

A stratégiai és operatív dokumentumokban megfogalmazott célok, feladatok – a csoport, valamint a kiemelt figyelmet igénylő gyermekek adottságait figyelembe véve – megjelentek a pedagógusok tervező munkájában és annak ütemezésében.

A pedagógiai munka megfelelt az éves tervezésben foglaltaknak, az esetleges eltérések indokoltak. Az eltérést a járványhelyzet okozta, melyhez már gond nélkül tudtunk alkalmazkodni.

A gyermekek örömmel jártak óvodába, ez látványosan a nagycsoportosoknál volt érzékelhető, miután a pihenést követően szervezett tevékenységeket végezhettek.

A nyár során az elmúlt évhez hasonló létszámban vették igénybe a szülők az óvodai ellátást. Igyekeztünk a nyári időszakban is a gyerekek számára biztosítani élményeket.

**Továbbképzések:**

A nevelési év elején elkészült az intézmény továbbképzési programja és terve. Az éves terv alapján a pedagógusok részt vettek az őszi továbbképzéseken, amelyek témái pedagógiai programunk megvalósításához kapcsolódtak. Az intézmény mindenkori költségvetésének függvényében kerültek meghatározásra a továbbképzések támogatásának lehetőségei. A képzéseken online módon vagy személyesen vettünk részt.

### Bátaszéki Mikrotérségi Óvoda és Bölcsőde Intézményfenntartó Társulás költségvetésének alakulása 2023-ban

# Bevételek

A konszolidált adatokat tartalmazó költségvetés eredeti bevételi előirányzata 617 725 137Ft volt, ami év közben 592 579 092Ft-ra módosult. A módosított előirányzat 99,85 %-os teljesítése valósult meg év végére, az év során 591 729 560 Ft bevétel teljesült.

# Költségvetési működési bevételek és támogatások

A Társulás működési bevételeként 150 076 310 Ft eredeti előirányzattal számoltunk, mely év közben 128 092 451 Ft-ra csökkent az étkezési térítési díjak emelésének vonzataként. A tényleges teljesítés 127 242 919 Ft összegben realizálódott. A bevételi elmaradás oka, hogy a gyermek-, felnőtt-, vendégétkeztetést a vártnál kevesebben vették igénybe.

A működési célú támogatások bevételi előirányzat eredetileg tervezett összege 448 934 716 Ft, mely a módosított előirányzat és a teljesítés szintjén is 444 185 030 Ft forrást jelentett a feladatellátás finanszírozásánál.

A Társulás bevételi forrásának a 95,23%-át az állami támogatások teszik ki. A 2023. évben az eredetileg igényelt állami támogatás összege 373 023 346 Ft volt, amit Bátaszék Város Önkormányzata további 10 407 098 Ft-tal, a társult önkormányzatok együtt pedig 12 140 718 Ft-tal egészítettek ki a létszámarányos eloszlásnak megfelelően.

A működési célú támogatások bevétele év közben több tényező hatásaként, összességében 4 749 686 Ft-tal csökkent. E jogcím 50 011 316 Ft-tal emelkedett pótlólagos állami támogatás miatt, a konyha 2022. évi vállalkozási tevékenysége utáni befizetési kötelezettség következtében 190 052 Ft-tal, a 2022. évi társulási elszámolásból adódó bevétellel. (Az Alsónyéki Önkormányzattól 597 239 Ft, Pörböly Önkormányzattól 1 414 891 Ft, Alsónána Önkormányzattól 601 338 Ft bevétel realizálódott.) Másrészről csökkentő tényezőként jelentkezett a társulási hozzájárulások csökkenése: Bátaszék Város Önkormányzatánál 45 790 373 Ft-tal, Alsónyék Község Önkormányzatánál 2 565 788 Ft-tal, Pörböly Község Önkormányzatánál 3 536 263 Ft-tal, Alsónána Község Önkormányzatánál 4 084 598 Ft-tal kevesebb hozzájárulásra volt szükség a feladat ellátáshoz, valamint a felhalmozási kiadásokra történő 1 587 500Ft összegű átcsoportosítás módosította az előirányzatot.

*Költségvetési felhalmozási célú támogatási bevételek*

A Társulás költségvetési felhalmozási célú támogatással az eredeti költségvetésben nem számoltunk, ezzel szemben 1 587 500 Ft teljesült az év során, Bátaszék Város Önkormányzata által került átadásra a beruházási kiadások finanszírozására.

# Finanszírozási bevételek

A finanszírozási bevételek 18 714 111 Ft-tal teljesültek, melyből az előző évi költségvetési maradvány 16 602 424 Ft, a vállalkozási maradvány pedig 2 111 687 Ft összegben került felhasználásra.

# Kiadások

A kiadások a bevételek mértékével egyezőben módosultak az eredeti előirányzathoz képest. Az eredetileg tervezett 617 725 137 Ft kiadási előirányzat év közben 592 579 092 Ft-ra csökkent, a teljesítés 591 729 560 Ft összegű kiadást jelentett. A felhasználás a módosított előirányzat 99,85 %-át teszi ki. A bevételek és kiadások különbözete 22 567 040 Ft, ami a maradvány összeg jelenti.

A legnagyobb kiadási tételt a 2023. évben is a személyi juttatások és azok járulékai jelentettek 330 483 000 Ft összeggel, 53,5%-os arányt képviselnek terv szinten az összes kiadáshoz viszonyítva. A hatékony bérgazdálkodásnak köszönhetően alacsonyabb összegű kiadás merült fel, 328 087 283 Ft kifizetés történt. Törvény szerinti illetményekre 279 661 748 Ft-ot, normatív jutalomra 3 300 000 Ft-ot, helyettesítésre összesen 18 902 Ft-ot, béren kívüli juttatásra 10 426 Ft-ot, közlekedési költségtérítésként 880 780 Ft-ot, egyéb költségtérítésekre 915 347 Ft-ot fizettünk ki az év során. Külső személyi juttatásokra 1 fő nyugdíjazás miatti felmentési illetményekre, valamint megbízási díjakra 7 410 239 Ft kiadás merült fel.

A munkaadói járulék kiadásai a személyi juttatásokhoz igazodóan jelentkeztek, összesen 35 889 841 Ft járulékot fizetett meg a Társulás.

A dologi kiadások tekintetében az eredetileg tervezett 262 006 340 Ft összegű előirányzat 30 950 090 Ft-tal alacsonyabb összeggel, 231 056 250 Ft-ban teljesült az év során. A dologi kiadások összes jogcíménél alacsonyabb mértékű kiadás történt a módosított előirányzathoz képest. A mérsékeltebb felhasználás oka, hogy a gyermek-, felnőtt- és vendég étkeztetett létszám jelentősen lecsökkent, üzemeltetési anyagok beszerzésére a tervezett 132 976 000 Ft-tal szemben 122 208 172 Ft-ot fordítottunk, közüzemi díjakra közel 11,4 millió Ft-tal kevesebb összeget fizettünk ki az eredetileg tervezettnél, a tényleges felhasználás 27 009 547 Ft.

Egyéb működési célú kiadásként 8 431 487 Ft kiadás merült fel a társulási hozzájárulások és a társulási elszámolások vonzataként.

Beruházási kiadást eredeti előirányzatként nem terveztünk, a teljesítés 1 587 500 Ft. Az év során a bátaszéki főzőkonyhára vásárolt hűtőszekrény, fagyasztószekrény, valamint a bátaszéki óvodába vásárolt háromszög mászóka szerepel ezen a kiadási jogcímen, a többi kisértékű tárgyi eszköz beszerzés a dologi kiadásoknál került elszámolásra. A beruházások tartalmát a **3. számú melléklet** részletezi.

###### A költségvetési maradványok változásának tartalma

|  |  |  |
| --- | --- | --- |
| Maradványkimutatás | | |
|  | Megnevezés | Összeg |
| 1 | 2 | 3 |
| 01 | 01 Alaptevékenység költségvetési bevételei | 543 025 673 |
| 02 | 02 Alaptevékenység költségvetési kiadásai | 538 318 265 |
| **03** | **I Alaptevékenység költségvetési egyenlege** | **4 707 408** |
| 04 | 03 Alaptevékenység finanszírozási bevételei | 450 253 452 |
| 05 | 04 Alaptevékenység finanszírozási kiadásai | 433 651 028 |
| **06** | **II Alaptevékenység finanszírozási egyenlege (=03-04)** | **16 602 424** |
| **07** | **A) Alaptevékenység maradványa (=±I±II)** | **21 309 832** |
| **14** | **Vállalkozási tev.maradványa** | **1 257 208** |
| **15** | **Összes maradvány** | **22 567 040** |

A MOB Társulás költségvetési maradványa 17 521 644 Ft, a MOB intézmény költségvetési maradványa 3 788 188 Ft, vállalkozói tevékenységéből eredő maradványa pedig 1 257 208 Ft, így összesen 22 567 040 Ft maradvánnyal zártuk a 2023. évet. (Részletesen a **7. sz. mellékletben**.)

###### Vagyoni helyzet alakulása

A vagyoni helyzet alakulását a **4.1. tájékoztató mellékletben** szereplő mérleg mutatja be.

A mérleg fő összeg 31 958 073 Ft-ról 33 526 993-ra, 1 568 920 Ft-tal növekedett 2023. év végén az előző évi adathoz képest.

A tárgyi eszközök nettó értéke 105 769 Ft-tal növekedett (1 250 000 Ft beruházás történt, csökkentő tényezőként az 1 144 231 Ft összegű értékcsökkenés jelenik meg.)

A pénzkészlet 21 752 525 Ft volt az előző évi 18 503 452 Ft-tal szemben.

A követelések állománya december 31-én 4 321 272 Ft, ami alapvetően a decemberben kiszámlázott étkezési térítési díjak összegét jelenti.

Az egyéb sajátos elszámolások összege 358 927 Ft a december havi táppénz és az ÁFA elszámolásából adódóan.

Aktív időbeni elhatárolásként 305 273 Ft-ot tartamaz a mérleg, mely a december hónapban kifizetett, de a következő évet terhelő kiadási tételekhez kapcsolódik. (pl. újság előfizetés, biztosítási díjak stb.)

A saját tőke értéke az eredmény elszámolás következtében -15 396 284 Ft.

Kötelezettségek állománya 21 061 689 Ft, tartalmát alapvetően kifizetetlen szállítói számlák jelentik, melynek fizetési határideje áthúzódik a következő évre.

A passzív időbeli elhatárolás összege 27 861 588 Ft, mely a decemberi munkabérek és a kapcsolódó járulék kiadások számviteli elszámolásával függ össze.

Megállapítható, hogy a Társulás kötelező feladatait ellátta, az intézményének működtetése megfelelő szinten megvalósult, minimális mértékben történtek fejlesztések is.

Az év során stabil szakmai és pénzügyi feltételek mellett sikerült feladatainkat zavartalanul ellátni, melynek fedezetét alapvetően az állami költségvetési források jelentették.

A 2023. évi zárszámadást elfogadásra javaslom.

1. **H a t á r o z a t i j a v a s l a t :**

**a Bátaszéki Mikrotérségi Óvoda és Bölcsőde Intézmény–fenntartó Társulás 2023. évi zárszámadásának véleményezésére**

Bátaszék Város Önkormányzatának Képviselő-testülete a Bátaszéki Mikrotérségi Óvoda és Bölcsőde Intézmény–fenntartó Társulás 2023. évi zárszámadását

1. **591 729 560 Ft bevétellel,**
2. **569 162 520 Ft kiadással és**
3. **22 567 040 Ft költségvetési maradvánnyal**

javasolja elfogadásra a Társulási Tanácsnak.

*Határidő:* 2024. május 30.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* TT elnöke

Bátaszéki KÖH pénzügyi iroda